“หุ้นเอเชีย” รีบาวด์! ตามดาวโจนส์ รับแรงช้อนซื้อหลังร่วงหนัก
“หุ้นเอเชีย” รีบาวด์! ตามดาวโจนส์ปิดบวก โดยได้แรงหนุนจากการที่นักลงทุนช้อนซื้อหุ้นที่ร่วงลงก่อนหน้านี้
“หุ้นเอเชีย” รีบาวด์! ตามดาวโจนส์ปิดบวก โดยได้แรงหนุนจากการที่นักลงทุนช้อนซื้อหุ้นที่ร่วงลงก่อนหน้านี้
8 เม.ย. 2565

ผู้สื่อข่าวรายงานว่า ตลาดหุ้นเอเชียเปิดปรับตัวขึ้นเช้านี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกในวันพฤหัสบดี (7 เม.ย.) โดยได้แรงหนุนจากการที่นักลงทุนช้อนซื้อหุ้นที่ร่วงลงก่อนหน้านี้ หลังมีรายงานว่า เฟดเห็นพ้องที่จะปรับลดขนาดของงบดุลและเร่งปรับขึ้นอัตราดอกเบี้ยเพื่อสกัดเงินเฟ้อ ขณะเดียวกันนักลงทุนยังคงจับตาสถานการณ์ตึงเครียดระหว่างรัสเซียและยูเครน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,097.05 จุด เพิ่มขึ้น 208.48 จุด หรือ +0.78%, ดัชนี SSE Composite ตลาดหุ้นจีนเปิดวันนี้ที่ 3,239.88 จุด เพิ่มขึ้น 3.18 จุด หรือ +0.10% ส่วนดัชนี HSI ตลาดหุ้นฮ่องกงเปิดวันนี้ที่ 21,667.53 จุด ลดลง 141.45 จุด หรือ -0.65%
สำหรับบรรยากาศการซื้อขายในภูมิภาคฟื้นตัวขึ้น หลังจากที่นักลงทุนเข้าซื้อหุ้นที่ร่วงลงวานนี้ หลังซึมซับรายงานเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด)
ด้านตลาดยังคงจับตาสถานการณ์ความขัดแย้งระหว่างรัสเซีย-ยูเครน โดยรายงานล่าสุดระบุว่า ที่ประชุมสมัชชาใหญ่แห่งสหประชาชาติ (UNGA) มีมติถอดถอนรัสเซียออกจากการเป็นสมาชิกคณะมนตรีสิทธิมนุษยชนแล้ว เพื่อตอบโต้ต่อการที่รัสเซียส่งกำลังทหารบุกโจมตียูเครน ซึ่งถือเป็น “การละเมิดสิทธิมนุษยชนอย่างร้ายแรงและเป็นระบบ”
ทั้งนี้สมาชิก UNGA จำนวน 93 ประเทศจากทั้งหมด 193 ประเทศ ลงมติเห็นชอบต่อญัตติดังกล่าว ขณะที่ 24 ประเทศลงมติไม่เห็นชอบ ส่วน 58 ประเทศงดออกเสียง และ 18 ประเทศไม่เข้าร่วมในการลงมติ โดยมติดังกล่าวถือเป็นครั้งแรกที่สมาชิกถาวรของคณะมนตรีความมั่นคงแห่งสหประชาชาติ (UNSC) ถูกขับออกจากคณะมนตรีสิทธิมนุษยชน
ส่วนข้อมูลเศรษฐกิจสำคัญที่มีการเปิดเผยเมื่อคืนนี้ กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 5,000 ราย สู่ระดับ 166,000 รายในสัปดาห์ที่แล้ว ซึ่งเป็นระดับต่ำสุดนับตั้งแต่เดือนพ.ย. 2511 และต่ำกว่าตัวเลขคาดการณ์ของนักวิเคราะห์ที่ระดับ 200,000 ราย
สำหรับข้อมูลเศรษฐกิจที่น่าติดตามวันนี้ ประกอบด้วยดุลบัญชีเดินสะพัดเดือนก.พ. ของเกาหลีใต้, รายงานประเมินเสถียรภาพด้านการเงินของธนาคารกลางออสเตรเลีย และความเชื่อมั่นผู้บริโภคเดือนมี.ค.ของอินโดนีเซีย รวมถึงญี่ปุ่น